“ศกพ.” เตือนสงกรานต์ “ภาคเหนือ” ระวังค่าฝุ่น PM 2.5 พุ่ง
ศกพ. เตือนค่าฝุ่น PM 2.5 เกินมาตรฐานหลายพื้นที่ส่งผลต่อสุขภาพของประชาชนในวันนี้ คาดในช่วงเทศกาลสงกรานต์พื้นที่ภาคเหนือต้องระวัง อาจเกิดสภาพอากาศปิด จนทำให้ค่าฝุ่น PM 2.5 เพิ่มสูงขึ้น
“กรมควบคุมมลพิษ” เตือน “ภาคเหนือ” ระวังฝุ่น PM 2.5 ในช่วงสงกรานต์ หลังพบอากาศนิ่ง ทำค่าฝุ่นพุ่งหลายพื้นที่
10 เม.ย. 2565

ศูนย์แก้ไขปัญหามลพิษทางอากาศ  หรือ ศกพ. กรมควบคุมมลพิษ กระทรวงทรัพยากรธรรมชาติและสิ่งแวดล้อม  เปิดเผยสถานการณ์ PM 2.5 พบเกินค่ามาตรฐานในหลายพื้นที่ ได้แก่ กทม.และปริมณฑล โดยสถานีตรวจวัดของกรมควบคุมมลพิษ ร่วมกับ กทม. ตรวจวัดได้ 50 – 92 ไมโครกรัมต่อลูกบาศก์เมตร  พบเกินค่ามาตรฐานเกือบทุกพื้นที่ เกินมาตรฐานสูงสุดในระดับสีแดงกระทบต่อสุขภาพที่บริเวณ ริมถ.ลาดกระบัง เขตลาดกระบัง 92 ไมโครกรัมต่อลูกบาศก์เมตร
ขณะที่ภาคเหนือ ตรวจวัดได้ 41 – 95 ไมโครกรัมต่อลูกบาศก์เมตร  เกินมาตรฐานในระดับสีแดงสูงสุดบริเวณ ต.ท่าอิฐ อ.เมือง จ.อุตรดิตถ์ 95 ไมโครกรัมต่อลูกบาศก์เมตร , ต.นาจักร อ.เมือง จ.แพร่ 94 ไมโครกรัมต่อลูกบาศก์เมตร  ภาคตะวันออกเฉียงเหนือ ตรวจวัดได้ 49 – 123 ไมโครกรัมต่อลูกบาศก์เมตร เกินมาตรฐานเกือบทุกสถานีตรวจวัด และเกินมาตรฐานในระดับสีแดงสูงสุดบริเวณ ต.ในเมือง อ.เมือง จ.อุบลราชธานี 123 ไมโครกรัมต่อลูกบาศก์เมตร , ต.มีชัย อ.เมือง จ.หนองคาย 104 ไมโครกรัมต่อลูกบาศก์เมตร
ส่วนภาคกลางและตะวันตก ตรวจวัดได้ 58 – 100 ไมโครกรัมต่อลูกบาศก์เมตร เริ่มมีผลกระทบต่อสุขภาพถึงมีผลกระทบต่อสุขภาพ เกินมาตรฐานสูงสุดในระดับสีแดงที่บริเวณ ต.หน้าพระลาน อ.เฉลิมพระเกียรติ จ.สระบุรี 100 ไมโครกรัมต่อลูกบาศก์เมตร  ภาคตะวันออก ตรวจวัดได้ 50 – 74 ไมโครกรัมต่อลูกบาศก์เมตร  ขณะที่ภาคใต้ ตรวจวัดได้ 11 – 18 ไมโครกรัมต่อลูกบาศก์เมตร
สำหรับประชาชนที่อยู่ในพื้นที่ที่เกินเกณฑ์มาตรฐาน ประชาชนทั่วไป ควรเฝ้าระวังสุขภาพ ลดเวลาการทำกิจกรรมกลางแจ้ง หรือใช้อุปกรณ์ป้องกันตนเองหากมีความจำเป็น ผู้ที่ต้องดูแลสุขภาพเป็นพิเศษ ควรลดระยะเวลาการทำกิจกรรมกลางแจ้ง หรือใช้อุปกรณ์ป้องกันตนเองหากมีความจำเป็น ถ้ามีอาการทางสุขภาพ ควรปรึกษาแพทย์ พื้นที่มีผลกระทบต่อสุขภาพ
ทั้งนี้ ศกพ. คาดการณ์สถานการณ์ฝุ่นละออง PM 2.5 ใช่วง 7 วันข้างหน้าว่า แนวโน้มของสถานการณ์ในภาพรวมช่วงวันที่ 11 – 17 เมษายน 2565 จะมีแนวโน้มอยู่ในเกณฑ์มาตรฐานหลังวันที่ 11 เป็นต้นไป เนื่องจากสภาพอากาศที่เปิด และไม่มีสภาพอากาศนิ่งในพื้นที่
ส่วนพื้นที่ 17 จังหวัดภาคเหนือ คาดการณ์ 7 วันข้างหน้านั้น แนวโน้มของสถานการณ์ในช่วงวันที่ 16 – 17 เมษายน 2565 ควรเฝ้าระวังเป็นหากจุดความร้อนมีจำนวนมาก อาจเกิดสถานการณ์ที่ค่าฝุ่นละอองขึ้นสูง โดยเฉพาะพื้นที่ภาคเหนือตอนบน “ฝั่งตะวันออก” เนื่องจากมีแนวโน้มที่จะเกิดสภาพอากาศนิ่ง และการยกตัวของอากาศที่ไม่ดี ในช่วงเวลาดังกล่าว